Chileense vliegtuig verdwyn, tientalle vermis | Maroela Media
Argieffoto ter illustrasie van 'n C-130 Hercules-vliegtuig. (Foto: Pixabay)
'n Militêre vliegtuig van Chili in Suid-Amerika het Maandagmiddag spoorloos verdwyn met 38 mense aan boord.
BBC berig die C-130 Hercules-vliegtuig het omstreeks 16:55 plaaslike tyd uit Punta Arenas opgestyg waarna operateurs net ná 18:00 kontak met die vliegtuig verloor het.
Die Chileense lugmag het in 'n verklaring gesê die vliegtuig was op pad na Antarktika met 17 bemanningslede en 21 passasiers aan boord.
NBC News berig die vliegtuig sou personeel vervoer na 'n drywende pyplyn in Antarktika wat brandstof voorsien.
Genl. Eduardo Mosqueira, 'n offisier in die Chileense lugmag, het aan plaaslike media gesê die vliegtuig het geen noodsein geaktiveer op pad na Chili se Presidente Eduardo Frei Montalva-basis op Antarktika se King George-eiland nie.
Luidens die verklaring het die vliegtuig reeds sowat 724 km van die 1 240 km na Antarktika afgelê toe dit kontak met operateurs verloor het. Dít plaas die vliegtuig binne die Drake Passage, 'n watermassa wat die Suid-Atlantiese Oseaan en die Suidelike Stille Oseaan verbind. Dié area is bekend vir stormagtige weersomstandighede.
Soek-en-reddingspanne is intussen ontplooi om na die vliegtuig te soek.
Mosqueira sê die vlieënier van die vliegtuig is baie ervare en het moontlik 'n noodlanding uitgevoer toe die vliegtuig se brandstof opgeraak het.